বাংলাদেশের বিভিন্ন অঞ্চলে রয়েছে নিজস্ব কিছু বিশেষ খাবার। যে খাবারের সঙ্গে রয়েছে ওই অঞ্চলের পরিচিতি ও তার বর্ণিল ইতিহাস। সে ক্ষেত্রে সাতকড়া সিলেটের অঞ্চলভিত্তিক ফল হলেও ইতোমধ্যে সে তার খ্যাতি বিশ্বব্যাপী মেলে ধরতে সক্ষম হয়েছে। সুতরাং সাতকড়াকে আর অঞ্চলভিত্তিক ফল বলে আবদ্ধ করা যাবে না। ইতোমধ্যে এ ফল সিলেটের প্রবাসীদের কল্যাণে নিয়মিতভাবে বিশ্বের বিভিন্ন অঞ্চলে রফতানি হচ্ছে এবং এদের মাধ্যমেই বিশ্বের বিভিন্ন দেশের মানুষ সাতকড়ার স্বাদ গ্রহণ করছে। তার মধ্যে যুক্তরাজ্য, যুক্তরাষ্ট্র ও মধ্যপ্রাচ্যের বিভিন্ন দেশ অন্যতম। এছাড়া দেশের মধ্যেও বিভিন্ন জেলার মানুষের খাবার টেবিলে সাতকড়া তার উপস্থিতি সুনামের সাথে জানান দিচ্ছে। এ সুযোগকে কাজে লাগিয়ে সরকার সাতকড়া চাষে মনোযোগী হলে দেশের চাহিদা মিটিয়ে বিদেশে রফতানি করে হাজার হাজার বৈদেশিক মুদ্রা অর্জন করতে সক্ষম হবে অনায়াসে।